Kultuuriministeerium määras mullu eratelekanalitele reklaamireeglite rikkumise eest kaks trahvi, tegi kaks ettekirjutust, saatis kolm märgukirja ning juhtis eksimustele tähelepanu töökohtumistel telekanalite juhtidega.    Kultuuriministeerium jälgib telekanalite reklaamireeglitest kinnipidamist 2004. aasta kevadest. Aja jooksul on olukord ministeeriumi meedia- ja autoriõiguse osakonna juhataja Peeter Sookruusi sõnul  paranenud, kirjutab Eesti Päevaleht.    Üldiselt võib seda olnuga võrreldes juba rahuldavaks pidada. Kuid see ei tähenda, et seiret enam vaja pole. Ministeerium on reageerinud suurematele rikkumistele ja teeb seda ka edaspidi, sõnas Sookruus.    Põhiprobleem on jätkuvalt reklaamimahu ületamine. Arusaamatusi on olnud sponsorteabe ja reklaami eristamisega.    Suvekuude seireuuringute andmeil suuremaid rikkumisi ei täheldatud. Teisalt ilmnesid mõned uued probleemid. Mõnikord oli  teleprogrammis edastatud sponsorteave esitatud ja paigutatud nii, et seda oli raske eristada tavapärasest telereklaamist, ütles Sookruus.    Jõulude-eelsel ajal hakkas telekanalite reklaamirohkus ohustama lubatud mahupiire. Selle perioodi seiretulemuste analüüs alles käib. Mõned rikkumised on ilmnenud ka viimaste seireraportite andmetel. Neil juhtudel on enamasti tegu tunnis lubatud reklaamiaja (12 minutit) ületamisega mõne sekundi võrra.    Mõnikord on näha, et saate ajanihke tõttu on  eelmisse tundi kavandatud reklaam kandunud osalt järgmisse saatetundi ja nii ületatakse järgmise tunni lubatud reklaamiaeg. Kultuuriministeerium tutvub nende juhtumitega ja otsustab edasise tegevuse, lubas Sookruus.    Kanal 2 peadirektor Urmas Oru peab reklaamireeglite kontrollimist kultuuriministeeriumi valdkonnaks. Meie oleme alati seadust täitnud ja meie inimesed jälgivad sellest kinnipidamist, ütles Oru. Küll oleme teinud investeeringuid reklaami väljastamis- ja planeerimissüsteemi  täiustamiseks, ütles ta. Eelmisel aastal muretsesime uue väljastustehnika, mis on täpsem, sel aastal parandame reklaami planeerimissüsteemi.    Kultuuriminister Raivo Palmaru rõhutas detsembri keskel riigikogu ees esinedes, et 2005. aastal pole erakanalitel tuvastatud pikemat kui mõnesekundilist reklaamiaja ületamist. Reklaamipausi ajal poodi viina järele tema sõnul ei jõua.    Seaduse järgi võib telekanal tunnis reklaami edastada 12 minutit. Selle rikkumise eest ootab telekanalit  väärteomenetluse korras kuni 40 000-kroonine trahv.    Delfi.ee